### NN 84/2025 (28.5.2025.), Pravilnik o izmjenama Pravilnika o uvjetima i načinu lova

MINISTARSTVO POLJOPRIVREDE, ŠUMARSTVA I RIBARSTVA

1120

Na temelju članka 67. stavka 7. Zakona o lovstvu (»Narodne novine« br. 99/18., 32/19., 32/20. i 127/24. – Odluka Ustavnog suda Republike Hrvatske), ministar poljoprivrede, šumarstva i ribarstva donosi

PRAVILNIK

O IZMJENAMA PRAVILNIKA O UVJETIMA
 I NAČINU LOVA

Članak 1.

U Pravilniku o uvjetima i načinu lova (»Narodne novine« br. 48/22. i 27/24.), članak 13. mijenja se i glasi:

»Dopuštenje za lov ispunjava i izdaje lovoovlaštenik odnosno korisnik površine na kojoj je zabranjeno ustanovljavanje lovišta (u daljnjem tekstu za oba pojma: ovlaštenik prava lova) putem:

1. Središnje lovne evidencije ili

2. numerirane isprave u knjižnom bloku na obrascu »Dopuštenje za lov divljači i Zapisnik o obavljenom lovu« koji je tiskan je u Prilogu 2. ovoga Pravilnika.

Članak 2.

Članak 14. mijenja se i glasi:

»(1) Dopuštenje za lov izdano putem Središnje lovne evidencije izdaje se kao elektronička isprava u digitalnom ili papirnatom obliku ili u oba oblika.

(2) Vjerodostojnost dopuštenja za lov kao elektroničke isprave utvrđuje se putem otisnutog kontrolnog broja, odnosno QR koda.

(3) Obvezni elementi dopuštenja za lov su:

– lovište ili druga površina

– ovlaštenik prava lova

– broj dopuštenja za lov divljači

– ime i prezime lovca

– broj lovačke iskaznice

– razdoblje izdavanja

– podaci o divljači – vrsta, spol, dob, dopuštena količina grla/kljunova

– napomena

– datum izdavanja

– kontrolni broj, odnosno QR kod

– kod skupnog lova i popis sudionika skupnog lova.

(4) U skupnom lovu Dopuštenje za lov izdaje se samo za jedan dan na lovnika.«.

Članak 3.

Članak 15. mijenja se i glasi:

»(1) Ovlaštenik prava lova dužan je ispunjavati evidenciju o svakom obavljenom lovu u kojemu je bilo izlučenja divljači putem Središnje lovne evidencije.

(2) Obvezni elementi evidencije o obavljenom lovu su:

– datum izlučenja

– podaci o divljači – vrsta, spol, dob (procjena), odstrijeljena količina grla/kljunova

– napomena/broj markice.«.

Članak 4.

Članak 16. mijenja se i glasi:

(1) Knjižni blokovi iz članka 1. stavka 1. točke 2. ovoga Pravilnika zadužuju se i vode po lovnim godinama i smiju se koristiti samo u lovnoj godini u kojoj je započelo njihovo korištenje.

(2) Ovlaštenik prava lova dužan je internim aktom odrediti i zadužiti osobu za ispunjavanje i izdavanje obrazaca knjižnih blokova te osigurati njihovo ispravno ispunjavanje i izdavanje.

(3) Ovlaštenik prava lova dužan je voditi evidenciju o zaduženim knjižnim blokovima.

(4) Dopuštenje za lov izdaje se sukcesivno i kronološki u dva istovjetna primjerka od kojih je prvi primjerak (izvornik) namijenjen lovcu, a drugi primjerak koji ostaje u knjižnom bloku, ovlašteniku prava lova.

(5) U Dopuštenju za lov ovlaštenik prava lova dužan je ispuniti sve rubrike, u protivnom Dopuštenje za lov nije važeće.

(6) U skupnom lovu Dopuštenje za lov izdaje se samo za jedan dan, na lovnika, a prilog Dopuštenju za lov je popis sudionika skupnog lova koji se izdaje obrascu »Popis sudionika skupnog lova« koji je tiskan je u Prilogu 3. ovoga Pravilnika.

(7) Zapisnik o obavljenom lovu je evidencija koja se ispunjava u dva istovjetna primjerka koji ostaju u knjižnom bloku uz pripadajuće Dopuštenje za lov.

(8) U slučaju popunjavanja svih redova u Zapisniku o obavljenom lovu po jednom Dopuštenju za lov, ovlaštenik prava lova dužan je daljnje podatke ispunjavati na obrascu »Dodatnog Zapisnika o obavljenom lovu« koji je tiskan u Prilogu 4. ovoga Pravilnika.

(9) Obrazac »Dodatnog Zapisnika o obavljenom lovu« tiska se u knjižnom bloku.

(10) Dodatni Zapisnik o obavljenom lovu ispunjava se u dva istovjetna primjerka od kojih se prvi primjerak (izvornik) prilaže uz pripadajući Zapisnik o obavljenom lovu, a drugi primjerak ostaje u knjižnom bloku iz stavka 9. ovoga članka.

(11) U Zapisniku o obavljenom lovu i u Dodatnom Zapisniku o obavljenom lovu ovlaštenik prava lova dužan je ispunjavati rubrike sukcesivno i kronološki.

(12) Knjižne blokove iz članka 1. stavka 1. točke 2. i članka 4. stavka 9. ovog Pravilnika tiska HLS i distribuira ih ovlaštenicima prava lova.

(13) Evidenciju distribuiranih knjižnih blokova iz stavka 12. ovoga članka po lovištima i površinama na kojima je zabranjeno ustanovljavanje lovišta vodi HLS.

(14) HLS je dužan omogućiti ministarstvu nadležnom za poslove lovstva i inspekciji nadležnoj za poslove lovstva uvid u evidenciju iz stavka 13. ovoga članka.

PRIJELAZNE I ZAVRŠNE ODREDBE

Članak 5.

Članak 13. stavak 1. koji je izmijenjen člankom 1. ovoga Pravilnika u dijelu u kojem su propisane numerirane isprave u knjižnom bloku i članak 16. koji je izmijenjen člankom 4. ovoga Pravilnika prestaju važiti 31. ožujka 2026. godine.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/21-01/09
 Urbroj: 525-10/609-25-18
 Zagreb, 15. svibnja 2025.

Potpredsjednik Vlade
 i ministar
 David Vlajčić, v. r.